ລາວແລະສະຫະລັດ ສືບຕໍ່ຮ່ວມມືກັນ ຊອກຫາຊາກກະດູກ ຂອງທະຫານອະເມຣິກັນ.
​ລາວ​ແລະ​ສະຫະລັດ ຈະສືບຕໍ່ຮວມມືກັນ ​ຊອກ​ຫາ​ຊາກ​ກະ​ດູກ​ແລະ​ສິ່ງ​ເສດເຫຼືອ ​ຂອງ​ທະຫານ​ອະ​ເມຣິກັນ ​​ຈົນ​ກວ່າ​ຈະພົບ​ອີກ 317 ກໍລະນີ ​ທີ່​ຫາຍ​ສາບ​ສູນຢູ່.
ຄະນະຜູ້ແທນຂອງທາງການລາວແລະສະຫະລັດອະເມຣິກາ ໄດ້ພົບປະເຈລະຈາ ກັນກ່ຽວກັບຄວາມຮ່ວມມືໃນການຊອກ ຫາຊາກກະດູກ ແລະສິ່ງເສດເຫຼືອຂອງບັນດາທະຫານອະເມ ຣິກັນທີ່ເສຍຊີວິດແລະຫາຍສາບສູນໄປໃນປາງສົງຄາມອິນ ໂດຈີນໃນເຂດປະເທດລາວ ໂດຍມີທ່ານ ສຸທໍາ ສາກົນນິຍົມ ຜູ້ບັນຊາການທະຫານບົກເຂດແປຊິຟິກ ເປັນປະທານຮ່ວມ ກັນໃນການພົບປະເຈລະຈາຢູ່ນະຄອນວຽງຈັນ ເມື່ອບໍ່ດົນມານີ້ ສາລະສໍາຄັນຂອງການພົບປະເຈລະຈາໃນຄັ້ງນີ້ ກໍຄືການສະ ຫລຸບຜົນດໍາເນີນງານໃນໄລຍະ 6 ເດືອນທີ່ຜ່ານມາ ແລະການ ກໍານົດແຜນປະຕິບັດງານຮ່ວມກັນໃນໄລຍະ 6 ເດືອນຕໍ່ໜ້າ ລວມເຖິງການວາງແຜນການປະຕິບັດໄລຍະຍາວ ທີ່ມີປະສິດ ທິຜົນຫຼາຍຂຶ້ນ ທັງນີ້ກໍເນື່ອງຈາກວ່າ ນັບແຕ່ທາງການລາວກັບ ສະຫະລັດ ໄດ້ຮ່ວມມືກັນຕັ້ງແຕ່ປີ 1982 ເປັນຕົ້ນມາຈົນເຖິງປັດຈຸບັນນີ້ ເຖິງແມ່ນວ່າຈະ ສາມາດຄົ້ນພົບຊາກກະດູກ ແລະສິ່ງເສດເຫຼືອຂອງທະຫານອະເມຣິກັນແລ້ວ 258 ກໍລະນີ ກໍຕາມຫາກແຕ່ວ່າກໍຍັງເຫຼືອອີກເຖິງ 317 ກໍລະນີ ທີ່ທາງການທັງສອງຝ່າຍຈະຮ່ວມກັນ ຊອກຫາຕໍ່ໄປ ແຕ່ຢ່າງໃດກໍຕາມ ຄະນະວິຊາການຂອງທັງສອງຝ່າຍຍັງຄົງ ບໍ່ສາມາດກໍານົດຮ່ວມ ກັນໄດ້ວ່າຈະຕ້ອງດໍາເນີນການຊອກຫາ ຮ່ວມກັນຕໍ່ໄປອີກຈົນເຖິງເມື່ອໃດແທ້ ແຕ່ ທາງການລາວກໍໄດ້ ຢືນຢັນເຖິງຄວາມພ້ອມທີ່ຈະຮ່ວມມືກັບສະຫະລັດຕໍ່ໄປຢ່າງບໍ່ ຢຸດຍັ້ງ ດັ່ງທີ່ທ່ານ ຍົງ ຈັນທະລັງສີ ເອກອັກຄະລັດຖະທູດລາວ ປະຈໍາ Switzerland ໄດ້ໃຫ້ການຢືນຢັນກັບວີໂອເອວ່າ: ຊາກກະດູກ ແລະສິ່ງເສດເຫຼືອຂອງທະຫານອະເມຣິກັນທີ່ຖືກຄົ້ນພົບນັ້ນ ທາງການລາວກໍ ຈະສົ່ງມອບໃຫ້ກັບທາງການສະຫະລັດເປັນປະຈໍາທຸກຄັ້ງທີ່ໄດ້ສິ້ນສຸດການດໍາເນີນງານຮ່ວມກັນໃນແຕ່ລະໄລຍະ ຊຶ່ງຕາມປົກກະຕິແລ້ວ ກໍຄືທຸກ 6 ເດືອນ ສ່ວນທາງການສະຫະ ລັດກໍຈະສົ່ງຊາກກະດູກແລະສິ່ງເສດເຫຼືອເຫຼົ່ານີ້ໄປຍັງເກາະຮາວາຍ ເພື່ອພິສູດ DNA ຂອງ ທະຫານອະເມຣິກັນ ທີ່ເສຍຊີວິດດັ່ງກ່າວ ຕໍ່ໄປ ສ່ວນທາງການສະຫະລັດນັ້ນ ກໍໄດ້ຕອບແທນທາງການລາວດ້ວຍການໃຫ້ຄວາມຊ່ວຍເຫຼືອໃນໂຄງການພັດທະນາຕ່າງໆໃນເຂດຊົນນະບົດ ໂດຍທາງການສະຫະລັດ ໄດ້ເນັ້ນໜັກໃນ 6 ດ້ານ ຄືດ້ານສາທາລະນະສຸກ ດ້ານການສຶກສາ ດ້ານການພັດທະນາໂຄງລ່າງພື້ນຖານ ດ້ານກະສິກໍາ-ປ່າໄມ້ ດ້ານສົງຄົມວັດທະ ນະທໍາ ແລະໃນດ້ານການຮັກສາສະພາບແວດລ້ອມທໍາມະຊາດ ຕົວຢ່າງກໍຄືໂຄງການກໍ່ສ້າງຫ້ອງສຸກເສີນໃຫ້ກັບໂຮງໝໍມິດຕະພາບລາວ-ມົງ ໂກເລຍ ຢູ່ແຂວງຊຽງຂວາງ ໂຄງການກໍ່ສ້າງໂຮງຮຽນມັດທະຍົມສົມບູນໃນແຂວງ ສະຫວັນນະເຂດ ຊຽງຂວາງ ເຊກອງ ສາລະວັນ ແລະໂຄງການກໍ່ສ້າງໂຮງຮຽນປະຖົມສົມບູນຢູ່ໃນແຂວງອັດຕະປື ຊຶ່ງລວມໄປເຖິງການຊ່ວຍເຫຼືອໃນການຫລຸດ ຜ່ອນບັນຫາຢາເສບຕິດ ແລະການເກັບກູ້ລະເບີດທີ່ບໍ່ທັນແຕກເປັນຕົ້ນ ນອກຈາກນີ້ ທາງດ້ານມູນນິທິມິດຕະພາບລາວ-ອະເມຣິກັນ ກໍຍັງໄດ້ປະກາດ ແຜນການໃຫ້ການຊ່ວຍເຫຼືອແກ່ລາວຄິດເປັນມູນຄ່າເຖິງ 70 ລ້ານໂດລາ ໂດຍຈະ ນໍາໃຊ້ເຂົ້າໃນການກໍ່ສ້າງໂຮງຮຽນແລະສຸກສາລາໃນທົ່ວປະເທດລາວຕະຫຼອດແຜນ ການພັດທະນາຈາກປີ 2011-2015 ນີ້ ສ່ວນການເກັບກູ້ລະເບີດບໍ່ທັນແຕກທີ່ຍັງ ຕົກຄ້າງຢູ່ໃນດິນລາວຫຼາຍກວ່າ 70 ລ້ານໜ່ວຍນັ້ນ ລັດຖະສະພາສະຫະລັດກໍໄດ້ ຈັດສັນງົບປະມານມູນຄ່າເຖິງ 90 ລ້ານໂດລາ ສໍາລັບໃຫ້ການຊ່ວຍເຫຼືອທາງການ ລາວໃນໄລຍະ 3 ປີຕໍ່ໄປນີ້